《定叟弟生朝遣诗为寿》
宋代·张栻

我昔在严城，惟子桂林思。
旧游复更践，相望仍今兹。
行止不可期，会合何参差。
况乃近重九，清杯忆同持。
想子抚初度，难忘蓼莪诗。
而我独东向，殷勤颂期颐。
祝子以爱身，永佩过庭规。
勉子事远业，昔贤以为师。
安车按节度，中道行逶迤。
他年老兄弟，鹤发仍庞眉。
岁晚话平生，期以无愧辞。
及此良未易，兢兢原同之。

作者简介：张栻（1133年9月15日——1180年3月22日）字敬夫，后避讳改字钦夫，又字乐斋，号南轩，学者称南轩先生，谥曰宣，后世又称张宣公。南宋汉州绵竹（今四川绵竹市）人，右相张浚之子。南宋初期学者、教育家。南宋理宗淳祐初年（1241年）从祀孔庙，后与李宽、韩愈、李士真、周敦颐、朱熹、黄干同祀石鼓书院七贤祠，世称石鼓七贤。